Jubileumi kupa tájfutó verseny

2018. március 28.

Nem rangsoroló, egyéni tájfutó verseny. A verseny célja: sportolási lehetőség biztosítása mindenki számára.

**Versenyközpont** a Testvérhegyi lejtő és a Kubik utca elágazásánál levő salakos parkoló mellett.

A Bécsi úton járó buszokkal a Kubik utcáig kell utazni, onnan a Kubik utcán a parkoló DNy-ra 300 m. A 160, 260, 260A járatok az Óbudai rendelőtől, a 218-as a Szentlélek térről indul.

Az Árpád-híd pesti hídfőjétől induló távolsági buszok csak a temetőnél állnak meg, ebben a megállóban nem.

**Jelentkezés** a versenyközpontban 15.00-tól 18.15-ig (napnyugta: 19.05). **Bontás indul: 18.45**

**Nevezési díj (a helyszínen fizetendő): 700.–Ft/fő, SI bérlet 300.–Ft.**

Ingyenes (vagy olcsóbb) mindenkinek, akinek nehézséget jelent ezen összeg kifizetése.

Második stb. pálya ingyenes, de a verseny végéig csak egy térkép vihető el.

A pályákban nincs közös átmenet.

**Rajt** a cél mellett, rajtolás öntevékenyen a törlés és rajt dobozok használatával.

**Terep**: Félig nyílt, bokros terület, a füves terület nagy részét nyírják, így igen jól futható. Jelentős a szintkülönbség, a terep két széle között 80 méter. Szilárd burkolat nincs.

A **durva nyíltnak** ábrázolt területeken (halvány sárga) **fű** van és közte **szeder** is akad.

A biciklis pályák tovább épültek, félig készek, a térkép a fejlesztéseket nem mutatja, a pályák ezt a részt elkerülik.

A térképen kétféle vizesárok jel található: a vastagabbal jelzett árkok általában nehezen leküzdhetők, de az átkelés megengedett. A kisebb árkok (vékonyabb jel) eltünedeznek, (szinte) mindenütt átléphetők. A nagyobb árkokon a bürüket (némelyik romos, de használható) fekete áthúzással jelöltük, a zúgókat sziklalépcső jel mutatja. (Szinte) minden árok kövezett, de most alig van bennük víz.

**Térkép**: 2015 augusztusban készített, **most vasárnap** futólag felújított, 1 : 3000/2m, A4+, vízálló pretex papír, fólia nem szükséges.

Pontmegnevezés a térképre nyomtatva. Pótszimbol nem lesz. Kisbóják.

Térkép és pálya: Hegedüs Ábel

A cél közelében a TESCO áruház nyitva, a vásárlási lehetőség mellett van egy kis étkezde, kávézó, és a bejáratnál WC-k.

A parkolótól 500 m-re Burger King (WC) és egy lángos-palacsinta sütöde található.

Díjazás, eredményhirdetés nem lesz, eredmények a honlapon.

A pályák hasonlóak a 2016. szeptemberiekhez, de a terep egész más, kora tavaszi.

**A versenyen mindenki saját felelősségére vesz részt.**

**Pályaadatok: táv szint pont**

**Hosszú 3,9 150 23**

**Közép 2,4 110 16**

**Rövid 1,6 60 7**

**Jó versenyzést kívánunk!**